FI Euroopan unionin virallinen lehti CE 84/106

(2004/C 84 E/0143)

KIRJALLINEN KYSYMYS E-3842/03

esittäjä(t): Marco Pannella (NI), Maurizio Turco (NI), Marco Cappato (NI), Gianfranco Dell'Alba (NI), Benedetto Della Vedova (NI) ja Olivier Dupuis (NI) komissiolle

(12. joulukuuta 2003)

Aihe: Demokratian loukkaaminen Mauritaniassa

— Mauritaniassa pidettiin 7. marraskuuta presidentinvaalit.

— Mauritanian viranomaiset, jotka olivat ensin kieltäytyneet riippumattomien tarkkailijoiden vastaanottamisesta, määräsivät yksipuolisesti vaalien ajankohdan piittaamatta avoimuuden periaatteesta, rikkoen Mauritanian omia lakeja sekä tukahduttaen kaiken kritiikin.

— Virallisten tulosten mukaan ensimmäisellä kierroksella valittiin kahdella kolmasosalla annetuista äänistä uudelleen kuudeksi vuodeksi valtaan maata jo 19 vuotta hallinnut presidentti Maaouja Ould Taya.

— Opposition kolme pääehdokasta vaativat vaalituloksen mitätöintiä ja vaaliprosessin uusimista, koska se oli heidän mielestään mitätön vakavien vaalivilppien ja valtaapitävän presidentin päävastustajaan ja edeltäjään Mohamed Khouna Ould Haidallahiin kohdistuneen ”oikeudellisen väkivallan” vuoksi. Tämä ja hänen kampanjapäällikkönsä, parlamentin jäsen Ismael Ould Amar oli pidätetty vaaleja edeltävänä päivänä ja jälkimmäisen parlamentaarinen koskemattomuus pidätetty perustuslain ja kansalliskokouksen työjärjestyksen vastaisesti.

— Mohamed Khouna Ould Haidallan lisäksi saman kuukauden aikana pidätettiin seuraavat henkilöt: hänen sukulaisensa Sidi Ahmed Ould Haidalla, alias Bazra, 3.11.; Sidi Mohamed Ould Haidalla, 4.11.; Yakoub Ould Haidalla, 9.11.; Abdoulaye Barro, alias Wazir, 8.11.; hänen kollegansa Ely Ould Sneiba, Mohamed El-Hafedh Ould Mohamed Vall, alias Haba, Mohamed Yedhih Ould Breideleil ja Devaly Ould Cheïne, 6.11.; Ismael Ould Seigua, Mohamed El-Hacen Ould Lebatt ja SidAhmed Ould Ahmed Kerkoub, 9.11.; Cheikh El Mokhtar Ould Horma Ould Bebana, 16.11.; Saïd Ould Elarby Ould Zergane ja Cheikh Diko, 17.11.; aktivistit Mohamed Vadel Ould Radhi, Abdel Khader Ould Mohamed ja Mohamed Lemme Ould Bellamech 13.11.

— Mohamed Ould Baba otettiin panttivangiksi etsityn veljen SidAhmed Ould Baban sijasta.

— Henkilöt ovat edelleen pidätettyinä ja heitä pidetään salaisesti Beïlan vankilassa Nouakchottin lähistöllä eristettyinä, vailla oikeutta vastaanottaa vieraita ja tavata omia asianajajiaan.

— Joulukuun 1. päivänä käynnistettiin kiireellistä menettelyä soveltaen oikeudenkäynti pidätettyjä vastaan, joita syytetään valtion turvallisuuden vaarantamisesta, yhteistyöstä ulkovaltojen kanssa, sodanlietsonnasta Mauritaniassa sekä perustuslaillisen järjestyksen horjuttamisesta.

Ottaen huomioon, että Euroopan yhteisö tukee Mauritanian islamilaisen tasavallan kanssa ylläpidettäviä suhteita 104 miljoonalla eurolla vuosina 2001—2007 ilman, että tämä vastaavasti kunnioittaisi perusihmisoikeuksia, oikeusvaltion periaatetta ja demokratiaa, voisiko komissio kertoa, onko se tietoinen edellä esitetyistä seikoista ja mitä se aikoo tehdä asian suhteen?

Poul Nielsonin komission puolesta antama vastaus

(19. helmikuuta 2004)

Komissio on arvoisten parlamentin jäsenten tavoin huolissaan Mauritanian poliittisen tilanteen kehittymisestä. Komissio on selvillä mainituista tapahtumista ja seuraa tilannetta erittäin tarkasti. Komissio on aina suhtautunut myönteisesti poliittisen vuoropuhelun vahvistamiseen Mauritanian viranomaisten kanssa ja korostanut sitä, että EU kiinnittää erityistä huomiota oikeusvaltion periaatteen noudattamiseen. Komissio aikoo yhdessä jäsenvaltioiden kanssa aloittaa Cotonoun sopimuksen (8 artiklan) mukaisen järjestelmällisen poliittisen vuoropuhelun Mauritanian hallituksen kanssa näiden kysymysten käsittelemiseksi.

Mauritaniaa koskevan maakohtaisen strategian 2002—2007 puitteissa myönnettyä tukea ohjataan toiseksi eniten erilaisten valmiuksien ja nimenomaan oikeusvaltion, demokratian ja kansalaisyhteiskunnan, jonka ilmaisukeinot toisinaan ovat rajoitetut, rakenteiden vahvistamiseen.